Iэщхэм уз зэрыцIалэ къахыхьауэ гурыщхъуэ ящI
Вэсэмахуэ КъБР-м и Правительствэм и Унэм щекIуэкIа зэIущIэр абы и УнафэщI Хьэсанэ Руслан къыщызэIуихым жиIащ ди республикэм ящур узыфэ зэрыцIалэ кърахьауэ гурыщхъуэ зэрыщыIэр. Iэщым къеуалIэ уз лIэужьыгъуэхэм ящыщу ар нэхъ шынагъуэ, гъэхъужыгъуейхэм ящыщщ. IэщIагъэлIхэм къызэрагъэлъагъуэмкIэ, ящур зэуэлIа былымым и лыр пшхы, абы къуит гъэшыр къэбгъэсэбэп хъунукъым. А узыфэр ди республикэм бадзэуэгъуэм и 7-м къыщагъуэтати, апхуэдэ Iуэхум папщIэ лэжьыпхъэ псори зэфIагъэкIащ.
КъБР-м и Правительствэм и УнафэщIым и къуэдзэ Къуэдзокъуэ Мухьэмэд къызэхуэсахэр щигъэгъуэзащ ди республикэм Iэщ, джэдкъаз узыфэ зэрыцIалэхэр кърамыхьэным, абы земыгъэубгъуным ехьэлIауэ кIэлъыплъыну комиссэм хэтынухэм, ахэр зэпыу имыIэу зэрылэжьэнум.
КъыкIэлъыкIуэу Къуэдзокъуэм и гугъу ищIащ КъБР-м и Iэтащхьэ Къанокъуэ Арсен ищIа унафэм ипкъ иткIэ, ящур уз лIэужьыгъэм ди республикэм зыщимыубгъун папщIэ лэжьыпхъэхэм ехьэлIауэ Правительствэм и унафэм и проект зэригъэхьэзырам.
Тхьэмахуэ махуэм, уз зыпкърыт былымхэр Къулъкъужын Ищхъэрэ къыщагъуэта иужь, къуажэм Iэщышхуэуи, Iэщ цIыкIууи дэтым кIэлъыплъащ. Гурыщхъуэ зыхуащIахэм я анализхэр федеральнэ IуэхущIапIэхэм ирагъэхьащ.
Ди республикэм ит Iэщхэм а узыр къахыхьарэ къахэмыхьарэ пыухыкIауэ пхужыIэнукъым, анализхэм къагъэлъэгъуар къэмысыжауэ, ауэ я щытыкIэкIэ, ящур къеуэлIауэ зыхуагъэфащэ щыIэщ. Апхуэдэ Iэщ 54-м сымаджэ хъуауэ гурыщхъуэ хуащIри, щхьэхуэу кIэлъоплъ. Абы нэхъыбэ зэкIэ зэщIицIэлакъым, сымаджэхэри нэхъ лъэрымыхь хъуакъым. Ар Iэмал имыIэу набдзэгубдзаплъэу узыкIэлъыплъыпхъэ Iуэхухэм ящыщщ. А Iуэхум ехьэлIауэ республикэм щыIэ комиссэм бадзэуэгъуэм и 8-м иригъэкIуэкIа зэIущIэм къалэ, куей администрацэхэм я Iэтащхьэхэр ирагъэблагъэри къепсэлъащ. Абыхэми лэжьыгъэ пыухыкIахэр я щIыпIэхэм щрагъэкIуэкI, узым республикэм зыщимыубгъун папщIэ. Бахъсэн куеймрэ Къулъкъужын Ищхъэрэрэ Iэщу дэтыр икIэщIыпIэкIэ щIапщытыкIащ, узым зэрыпэщIэт, къызэрагъэувыIэ хущхъуэ гуащIэхэр къащэхуащ. Узыр зэрымыцIэлэн папщIэ республикэм Iэщ кърашэнуи ирашынуи пэубыдынырщ хэкIыпIэу щыIэр. Былым дохутырхэм хуит зэращIамкIэ, тхылъымпIэ зыIыгъхэм фIэкIа лыхэкI ящэну хуиткъым. ЦIыхухэм я дежкIэ а узым шынагъуэшхуэ иIэкъым, ауэ сытым дежи узыхуэсакъыжыпхъэщ. Псом япэрауэ, ерыскъыр къабзэлъабзэу гъэхьэзырын, лыр фIыуэ гъэвэн хуейщ, абы къищынэмыщIауэ, гъэшхэкIхэр къытемыкъуэлъауэ зыIуплъхьэ хъунукъым.
— Iуэхум и пэжыпIэр зэрыщытыр жыпIэну зэкIэ пасэщ. ИкIи абы ткIийуэ дыбгъэдыхьэу къызыщыхъуни щыIэу къыщIэкIынщ, ауэ «быдэ и анэ гъыркъым», — жиIащ Хьэсанэм. — Абы къишэнкIэ хъунур шынагъуэщ, экономикэ хэщIыныгъэу къыпэкIуэфынури мащIэкъым.
Къэпсэлъэныгъэхэм къызэрыхэщамкIэ, ящур узыфэр ди республикэм къыщыхъеяуэ аракъым, атIэ Къэрэшей-Шэрджэсым къраша Iэщым къицIэлауэ аращ.
НэгъуэщI Iуэхугъуэхэми щыхэплъащ Правительствэм и зэIущIэм. КъБР-м егъэджэныгъэмрэ щIэныгъэмкIэ и министрым и къуэдзэ Абазэ Барэсбий къызэхуэсахэр щыгъуазэ ищIащ проект щхьэхуэхэр ди лъахэм щагъэзэщIэн папщIэ, федеральнэ мылъкум къыхэкIыу сом мелуан 507-м щIигъу КъБР-м къызэрыхуаутIыпщынум, республикэ бюджетым щыщу абы сом мелуани 126-м щIигъу абы зэрыхалъхьэжынум. Абы къызэригъэлъэгъуамкIэ, нэхъапэ игъэщыпхъэхэм ящыщщ сабий садхэр иджырей мардэм тету зэгъэпэщыжыныр, гъэсапIэщIэхэр ухуэныр. Апхуэдэу къэпсэлъам къыхигъэщащ школ ныбжьым нэмыса цIыкIухэм папщIэ Налшык, Нарткъалэ, Прохладнэ, Къармэхьэблэ, Жэмтхьэлэ, Курп Ипщэ къуажэхэм сабий 970-рэ зыщIэхуэну садхэр щаухуэну зэрамурадыр.
Щомахуэ Залинэ.
